
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom EUROCOM d.o.o. Split, Mažuranićevo Šetalište 37, OIB: 47268287477, dana 16. ožujka 2017. godine


r i j e š i o   j e                                               

Obustavlja se stečajni postupak nad dužnikom EUROCOM d.o.o. Split, Mažuranićevo Šetalište 37, OIB: 47268287477.


Obrazloženje

Kod ovog suda je 23. svibnja 2016. god. zaprimljen prijedlog Financijske agencije, Regionalni centar Split (u daljnjem tekstu FINA), za otvaranje stečajnog postupka nad dužnikom EUROCOM d.o.o. Split, a sve sukladno odredbama čl. 444. st. 2. Stečajnog zakona (Narodne novine 71/15, dalje SZ). 

U podnesenom prijedlogu u bitnome je navedeno da dužnik na dan 1. rujna 2015. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 483 dana, u ukupnom iznosu od 68.946,98 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik ima 2 zaposlena, a predlagatelj da ne raspolaže s podacima o imovini dužnika. 

Ocijenivši podneseni prijedlog urednim i dopuštenim, rješenjem ovog suda posl. br. 12. St-1281/2016 od 14.02.2017. god. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom te je ujedno zakazano ročište radi očitovanja o podnesenom prijedlogu.

Na ročištu koje je u prethodnom postupku održano kod ovog suda 15.03.2017. god., zastupnik po zakonu dužnika Draško Ilić je izjavio da se dužnik protivi podnesenom prijedlogu budući da račun dužnika više nije blokiran te dužnik sada uredno posluje i podmiruje sve svoje dospjele obveze. Isti je naveo da je račun dužnika doista bio blokiran na dan 1. rujna 2015. god., međutim dužnik da je u međuvremenu podmirio sve svoje dospjele obveze te njegovi računi više nisu blokirani, odnosno na istima više nema evidentiranih nepodmirenih obveza, a što da je razvidno iz potvrde FINE od 06.03.2017. god. Radi navedenog, predložio je sudu obustaviti ovaj postupak.
 
Iz potvrde FINE od 06.03.2017. god., koju je dužnik dostavio u spis, razvidno je da dužnik na dan izdavanja te potvrde, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 0 dana. 

Isto tako, za potrebe prethodnog postupka, FINA je dostavila ovom sudu potvrdu o evidentiranim neizvršenim osnovama za plaćanje dužnika od 13.03.2017. god. (list 12 spisa), u smislu odredbi čl. 6. st. 2. i 4. SZ-a, a kojom se također potvrđuje da dužnik u Očevidniku redoslijeda osnova za plaćanje, na dan 13.03.2017. god., ima evidentirane neizvršene osnove za plaćanje u neprekinutom razdoblju od 0 dana. 

Prema odredbi čl. 128. st. 9. SZ-a, sud će obustaviti postupak ako dužnik do završetka prethodnog postupka postane sposoban za plaćanje.

Kako je dakle iz potvrda FINE od 06.03.2017. i 13.03.2017. god. razvidno da dužnik u Očevidniku redoslijeda osnova za plaćanje više nema evidentiranih neizvršenih osnova za plaćanje, odnosno da njegovi računi više nisu u blokadi, to je stoga, primjenom odredbe čl. 128. st. 9. SZ-a, ovaj postupak valjalo obustaviti jer je očito da je dužnik u međuvremenu postao sposoban za plaćanje. Radi navedenog, odlučeno kao u izreci ovog rješenja. 

U Splitu, 16. ožujka 2017. godine.
 
S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.


DNA:
-  predlagatelju – Financijskoj agenciji, RC Split
-  dužniku, na adresu Hrvatskih iseljenika 8a, Split
-  e-oglasna ploča suda 
-  u spis

